作者：孔夷
词牌/韵律：惜馀春慢・选冠子

paragraphs: 弄月馀花，团风轻絮，露湿池堂春草。
莺莺恋友，燕燕将雏，惆怅睡残清晓。
还似初相见时，携手旗亭，酒香梅小。
向登临长是，伤春滋味，泪弹多少。
因甚却、轻许风流，终非长久，又说分飞烦恼。
罗衣瘦损，绣被香消，那更乱红如扫。
门外无穷路岐，天若有情，和天须老。
念高唐归梦，凄凉何处，水流云绕。